Johor Bahru

Tahun penubuhan (1855-1866)

Tanjung Puteri, nama asal Johor Bahru diasaskan pada tahun 1855 oleh Temenggong Daeng Ibrahim (Raja Temenggung Tun Daeng Ibrahim), bapa kepada Sultan Abu Bakar Daeng Ibrahim, seorang Sultan Johor. Pada permulaannya, ia merupakan sebuah kampung perikanan Melayu dan pada masa itu juga Johor Bahru dikenali sebagai Tanjung Puteri (Jawi: تنجوڠ ڤوتري). Temenggong Ibrahim menamakan Tanjung Puteri sebagai Iskandar Puteri (Jawi: إسكندر ڤوتري) pada tahun 1858. Sultan Abu Bakar menamakannya sebagai "Johor Bahru" sewaktu baginda mengisytiharkannya sebagai ibu kota kerajaan pada tahun 1866, susulan daripada peralihan pusat kerajaannya dari Teluk Belanga di Singapura. Putera dan penggantinya, Puteri semasa pembukaan Istana Besar Johor pada 1 Januari 1866.

Kerja pembangunan moden Johor Bahru

Johor Bahru berkembang dengan pantas menjadi sebuah bandar di bawah pemerintahan Sultan Abu Bakar. Banyak bangunan di bandar ini telah dibina semasa pemerintahan Sultan Abu Bakar, terutamanya Masjid Negeri, Istana Besar, dan kediaman rasmi Menteri Besar yang telah dibina oleh Wong Ah Fook, seorang kontraktor Cina Taishan yang menjadi penaung kepada Sultan Abu Bakar. Bandar ini juga menyaksikan kemasukan pendatang Cina.
Di bawah pemerintahan Sultan Ibrahim, Johor Bahru terus membangun; kereta api lanjutan Semenanjung Malaysia telah siap pada tahun 1909, dan kerja penyelesaian Tambak Johor pada tahun 1923 menghubungkan kereta api dan sistem jalan raya antara Singapura dan Tanah Melayu. Johor Bahru membangun pada kadar yang sederhana antara Perang Dunia Pertama dan Kedua. Bangunan setiausaha negeri iaitu Bangunan Sultan Ibrahim telah siap pada tahun 1940 kerana kerajaan kolonial British cuba untuk menyelaraskan pentadbiran negeri.

Perang Dunia Kedua

Tentera Jepun menceroboh Johor Bahru pada 31 Januari 1942, semasa Penjajahan Jepun di Tanah Melayu; kediaman sultan di Istana Bukit Serene menjadi pangkalan persiapan tentera Jepun untuk mereka penaklukan Singapura.

Selepas Perang Dunia Kedua

Johor Bahru telah menyaksikan beberapa peristiwa kesejarahan negara terutamanya penubuhan Pertubuhan Kebangsaan Melayu Bersatu (UMNO/PEKEMBAR), sebuah parti politik yang terbesar di Malaysia, pada tahun 1946. Onn Jaafar, ahli politik tempatan yang kemudian menjadi Menteri Besar Johor telah mengasaskan UMNO pada bulan Mei 1946 selepas orang Melayu menyatakan rasa tidak puas hati secara meluas dengan kerajaan British untuk memberikan undang-undang kerakyatan yang longgar kepada orang bukan Melayu.
Johor Bahru semakin berkembang dari segi saiznya dari tahun 1960-an dan seterusnya. Pada tahun 1970-an dan 1980-an, bandar baru dan kawasan perindustrian telah dibina di kampung-kampung dan dusun utara dan timur Johor Bahru, seperti Tebrau dan Plentong. Pada awal 1990-an, Johor Bahru telah berkembang dengan ketara dari segi saiznya, dan secara rasmi yang diberi pengiktirafan sebagai sebuah bandar raya pada 1 Januari 1994 yang mana Dato' Hashim Yahya menjadi Datuk Bandar Johor Bahru yang pertama. Majlis Bandaraya Johor Bahru, majlis bandar, telah ditubuhkan dan dataran utama terkini di bandaraya ini, Dataran Bandaraya, telah dibina bagi memperingati peristiwa ini.
Daerah pusat perniagaan telah dibangunkan di pusat bandaraya dari pertengahan tahun 1990-an di kawasan sekitar Jalan Wong Ah Fook dan Tambak Johor. Negeri dan kerajaan persekutuan menyalurkan dana yang besar untuk pembangunan bandar raya terutamanya lebih-lebih lagi selepas 2006, apabila pelan tindakan pembangunan rantau Iskandar Malaysia telah dirasmikan. Kerajaan Johor membuat keputusan untuk memindahkan ibu pejabat pentadbiran mereka sejak tahun 1859 dari Bukit Timbalan ke Iskandar Puteri, Gelang Patah, dan menamakannya sebagai Kota Iskandar. Pada bulan April 2008, sebuah daerah baru iaitu Kulai telah diwujudkan dan kawasan pentadbirannya telah diasingkan daripada daerah Johor Bahru. Daerah baru tersebut meliputi kawasan Kulai, Ayer Bemban, Bukit Batu, Kelapa Sawit, Saleng, Sedenak, Seelong, Senai, dan Sengkang.

Geografi

Johor Bahru yang terletak di selatan Semenanjung Malaysia merupakan bandaraya paling selatan di Malaysia. Johor Bahru yang mempunyai penduduk 497,067 (Majlis Bandaraya Johor Bahru mempunyai penduduk 497,067 tahun 2010) dan merupakan bandaraya kedua terbesar selepas Kuala Lumpur yang mempunyai 1,588,750 orang penduduk. Bandaraya Johor Bahru yang terletak di dalam wilayah Iskandar Malaysia dengan mempunyai penduduk melebihi 2.4 juta orang merupakan zon metropolitan ketiga terbesar di Malaysia selepas Zon Metropolitan Lembah Klang dan Zon Metropolitan Georgetown. Zon ketiga terpadat ini dikenali sebagai Zon Metropolitan Iskandar Malaysia. Walaupun mempunyai bilangan penduduk ketiga terpadat di Malaysia dan terletak di zon metropolitan ketiga terbesar di Malaysia, namun Johor Bahru tetap diiktiraf sebagai bandaraya kedua terbesar di Malaysia kerana bilangan penduduk bandar Johor Bahru adalah lebih banyak berbanding dengan Georgetown walaupun Georgetown terletak di zon metropolitan kedua terbesar di Malaysia. Hal ini demikian kerana bandar Johor Bahru mempunyai keluasan yang lebih besar (1816km²) berbanding dengan keluasan bandar Georgetown (297km²). Ia juga bersempadan dengan Selat Tebrau di selatan, Skudai di utara, Iskandar Puteri di barat dan Pasir Gudang di timur. Daerah Johor Bahru dikelilingi tanah pantai yang mengandungi paya dan sistem sungai yang penting seperti Sungai Johor, Sungai Pulai dan Sungai Tebrau.

Kerajaan daerah

Bandaraya Johor Bahru ditadbirkan oleh majlis tempatan Majlis Bandaraya Johor Bahru.
Pada September 2005, kerajaan pusat telah mengumumkan penubuhan Iskandar Malaysia untuk menyeleraskan perancangan dan pembangunan kawasan tersebut. Perbadanan ini dipengerusikan oleh Perdana Menteri Datuk Seri Abdullah Ahmad Badawi dan Menteri Besar Johor, Dato' Abdul Ghani Othman. Majlis Perbandaran Kulai tidak lagi berada dalam daerah Johor Bahru setelah daerah Kulai diwujudkan.

Ekonomi

Sebagai satu daripada dua pusat bandaraya yang utama di Semenanjung Malaysia (selain daripada Kuala Lumpur dan Pulau Pinang), Johor Bahru ialah pusat perindustrian, logistik dan perdagangan yang penting. Industri-industri utamanya termasuk kilang-kilang elektronik, kilang-kilang membina kapal, dan juga kilang-kilang penapis bahan sumber semulajadi dan bahan kimia daripada petroleum.
Kehadiran syarikat milik Singapura serta rakyat Singapura adalah ketara. Pusat beli-belah yang banyak di Johor Bahru memenuhi keperluan pelancong Singapura yang melawat bandar raya ini untuk membeli-belah atau berhibur, mengambil kesempatan terhadap mata wang Singapura yang lebih kukuh. Hasilnya, pemandangan aktiviti beli-belah di Johor Bahru adalah sangat pesat bagi sebuah bandar raya yang mempunyai saiz sedemikian. Daerah beli-belah utama terletak di pusat bandar raya, manakala sebilangan pusat beli-belah besar terletak di pinggir bandar raya.
Kawasan perindustrian berat ialah Pasir Gudang dan Tanjung Langsat, yang terletaknya di kawasan metropolitan timur. Ia mengandungi kelompok kilang penapis, kilang memproses kimia, dan kilang membina kapal. Kawasan perindustrian ringan dan sederhana khususnya terletak di Tebrau, Tampoi, Senai, Skudai dan Kulai, iaitu di daerah metropolitan utara dan barat laut.
Johor Bahru menikmati hubungan ekonomi yang rapat dengan Singapura. Ramai penduduk di Johor Bahru bekerja di Singapura berikutan kadar gaji yang lebih tinggi daripada di Malaysia bagi kerja yang sama, sebahagiannya disebabkan nilai Dolar Singapura yang lebih kukuh. Atas sebab yang sama, ramai warga Singapura melawat Johor Bahru untuk membeli-belah, berhibur dan makan, atau tinggal di sana. Ramai warga Singapura yang memiliki hartanah, perniagaan serta kilang di Johor Bahru. Dianggarkan seramai 300,000 warga Malaysia bekerja di republik itu dan seramai 150,000 orang menaiki kenderaan berulang-alik untuk bekerja di Singapura.
Di bawah pelan induk Wilayah Pembangunan Iskandar, Johor Bahru dijangka akan berkembang menjadi sebuah kawasan metropolitan besar dengan bilangan penduduk melebihi 3 juta orang menjelang tahun 2025, yang kedua terbesar di Malaysia selepas Lembah Klang. Pertumbuhan penduduk dijangka akan melimpah sehingga ke daerah berjiranan iaitu Pontian, Kulai dan Kota Tinggi, menghasilkan satu kawasan perbandaran yang boleh jadi lebih besar daripada anggaran pelan induk tersebut, berkemungkinan lebih lima kali ganda saiz Singapura.

Peruncitan

Di sekitar kawasan metropolitan Johor Bahru, terdapat banyak pusat membeli belah utama seperti  
1)Johor Bahru City Square, Johor Bahru
2)Galleria @ Kota Raya
3)KOMTAR JBCC
4)Plaza Pelangi
5)The ZON Duty Free Stulang Laut
6)KSL City
7)Danga City Mall
8)Holiday Plaza
9)Pelangi Leisure Mall
10)Angsana Johor Bahru Mall
11)Sutera Mall
12)Perling Mall
13)Johor Premium Outlet Kulai
14)Skudai Parade
15)Medini Mall
16)AEON Tebrau City
17)AEON Mall Permas Jaya
18)AEON Taman Universiti 
19)AEON Mall Bandar Dato' Onn
20)AEON Mall Kulai
21)AEON Bukit Indah
22)IKEA Tebrau (Terbesar di Asia Tenggara )
23)Paradigm Mall Johor Bahru 
24)Mid Valley Megamall SouthKey City
25)Capital 21
26)Sentosa Mall
27)Tasek Central
28)U Mall 
dan beberapa rangkaian Hypermarket Tesco , Giant , Mydin  di sekitar kawasan metropolitan Johor Bahru.
Serta beberapa pusat membeli belah yang sedang dalam pembinaan

Pelancongan

Pelancongan merupakan salah satu faktor yang paling penting bagi pertumbuhan ekonomi Johor Bahru. Johor Bahru mudah dikunjungi dari Singapura, dan menerima 49.9 peratus daripada tahunan negara dan 22.5 juta pelancong asing di negara ini melalui jambatan dan rangkaian jalan raya ke Singapura.

Pengangkutan Kereta api

JB Sentral merupakan stesen kereta api antarabandar yang moden di negara Malaysia. Ia terletak di antara Jalan Tun Abdul Razak dengan Jalan Jim Quee. Ia telah digantikan dengan Stesen Kereta api Johor Bahru yang lama pada tahun 2010, iaitu terletak 200 meter dari JB Sentral. Stesen Kereta api Johor Bahru yang lama telah dijadikan Muzium Keretapi Tanah Melayu. JB Sentral juga menghubungkan pusat membeli belah City Square dengan Kompleks Kastam, Imagrasi dan Kuarantin
Terdapat tujuh buah kereta api seharian melalui JB Sentral pada setiap arah. Kereta api jajaran selatan berasal dari Butterworth, Gemas, Kuala Lumpur, Kuala Lipis dan Tumpat di Semenanjung Malaysia dan mengakhiri di Woodlands Train Checkpoint di Singapura. Kereta api yang menghala ke utara berasal dari Woodlands Train Checkpoint di Singapura dan mengakhiri di Butterworth, Gemas, Kuala Lumpur, Kuala Lipis dan Tumpat.
Pada masa akan datang, JB Sentral akan menjadi hab pengangkutan utama di Johor Bahru dan bakal menjadi stesen utama bagi monorail (Johor Bahru Monorail), LRT (transit aliran ringan), MRT (Mass Rapid Transit), komuter (Komuter Selatan), bas dan teksi.

Sistem Pengangkutan akan datang

Serentak dengan pembangunan pesat dan pertambahan penduduk, Kerajaan Negeri sedang membina sebuah sistem monorel yang dikenali sebagai Monerel JB. Projek fasa satu akan menghubungkan Kompleks Imigresen dan Kastam dengan AEON Tebrau City di Desa Tebrau. Manakala fasa kedua masih dalam perancangan. Selain itu juga kerajaan negeri akan membangunkan sistem kereta api dalam bandar di Iskandar Puteri yang dikenali sebagai Tram yang menghubungkan kawasan utama di sekitar Iskandar Puteri seperti Medini, Educity, Cybercity, Puteri Habour, Kota Iskandar (Pusat Pentadbiran Baru Negeri Johor), Legoland, Pelabuhan Tanjung Pelepas, Ramsar dan tempat-tempat menarik lain atas inisiatif swasta dan pihak Iskandar Malaysia. Sistem komuter seperti di Lembah Klang yang dikenali sebagai Komuter Selatan juga bakal dibina di sini bagi mengurangkan kesesakan pada masa akan datang yang menghubungkan bandar-bandar besar di sekitar kawasan metropolitan, contohnya antara Kota Tinggi dengan Johor Bahru, Pontian dengan Johor Bahru, Kulai dengan Johor Bahru, Skudai dengan Johor Bahru, Kempas/Pandan dengan Johor Bahru dan Pasir Gudang dengan Johor Bahru. Kerajaan negeri juga bercadang membangunkan sistem transit aliran ringan bagi menghubungkan kawasan Bandaraya Johor Bahru dengan sekitar kawasan metropolitan antaranya Singapura, Senai, Pasir Gudang, Iskandar Puteri, Skudai, Kota Tinggi dan Gelang Patah. Berkaitan dengan kepesatan pembangunan di wilayah Iskandar Malaysia kerajaan Johor bersama kerajaan pusat serta kerajaan Singapura bercadang membina laluan MRT (Mass Rapid Transit) seperti di Singapura bagi menghubungkan Johor Bahru dengan Woodlands dan seterusnya tempat-tempat di sekitar Singapura yang telah sedia ada. Bagaimanapun cadangan ini masih dalam peringkat perbincangan.

Penyiaran

Dari sudut sejarah radio di Johor Bahru satu ketika dahulu, stesen RTM Johor Bahru merupakan sebuah stesen peringkat siaran tempatan. Siarannya tidak disiarkan ke seluruh Johor hanya Johor Bahru, Batu Pahat dan Mersing sahaja yang mempunyai stesen pemancar radio. Pada tahun 1971, RTM Johor Bahru telah dinaik taraf menjadi Ibu Pejabat Penyiaran kawasan selatan yang diambil alih daripada RTM Melaka. Berikutan ini, siaran RTM Johor Bahru dapat diluaskan sehingga ke Melaka melalui siaran daerah kawasan selatan. Pada tahun 1981, stesen pemancar radio Segamat siap dibina sekali gus siaran RTM Johor bahru diluaskan sehingga Segamat dan Gemas. Pada tahun 1985 stesen pemancar FM mula beroperasi. Kesannya, seluruh daerah Utara Johor, Melaka, sebahagian besar Negeri Sembilan dan Pahang Tenggara dapat menerima siaran dari Johor Bahru. Pada ketika ini, pemancar Medium Wave tidak relevan lagi. Stesen pemancar ini ditutup secara berperingkat. Pada hari ini, semua siaran RTM menggunakan Pemancar FM Stereo.Johor Bahru yang mempunyai tiga stesen radio. Best 104 merupakan stesen radio swasta yang pertama di Malaysia. Johor FM ialah stesen radio wilayah hak milik kerajaaan, sedangkan FMJB ialah stesen radio kerajaan bagi kawasan Johor Bahru sahaja. Pada tahun 2013, sebuah stesen WebTV tempatan yang beroperasi di Iskandar Puteri, Johor telah diwujudkan bagi keperluan penyiaran dan laporan media tempatan dikenali sebagai Johor TV sebelum ditukarkan namanya kepada TV Selatan yang menerbitkan pelbagai program TV dan perkembangan berita-berita semasa dari selatan Malaysia.